input: VYKONÁVACIE ROZHODNUTIE KOMISIE
  z 31. októbra 2013
  o úprave ročne pridelených emisných kvót členských štátov na roky 2013 až 2020 podľa rozhodnutia Európskeho parlamentu a Rady č. 406/2009/ES
  (2013/634/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na rozhodnutie Európskeho parlamentu a Rady č. 406/2009/ES z 23. apríla 2009 o úsilí členských štátov znížiť emisie skleníkových plynov s cieľom splniť záväzky Spoločenstva týkajúce sa zníženia emisií skleníkových plynov do roku 2020 (1), a najmä na jeho článok 10,
  keďže:
  (1)
  S cieľom vykonať článok 10 rozhodnutia č. 406/2009/ES by sa ročne pridelené emisné kvóty členských štátov na roky 2013 až 2020 určené podľa rozhodnutia Komisie 2013/162/EÚ (2) mali upraviť v súlade s množstvom:
  -
  kvót, ktoré sa majú vydať v súvislosti so zariadeniami, ktoré vykonávajú činnosti uvádzané v prílohe I k smernici Európskeho parlamentu a Rady 2003/87/ES (3), a ktoré sa do systému Únie na obchodovanie s emisiami (EU ETS) zapojili len počnúc rokom 2013,
  -
  kvót vydaných podľa rozhodnutia Komisie, ktorým sa pre určité členské štáty schvaľuje jednostranné začlenenie dodatočných činností a plynov do systému obchodovania s emisnými kvótami podľa článku 24 ods. 1 smernice 2003/87/ES v rokoch 2008 až 2012, a
  -
  kvót zodpovedajúcich zariadeniam, ktoré sú podľa článku 27 smernice 2003/87/ES vylúčené z EU ETS od roku 2013, a to počas trvania vylúčenia.
  (2)
  Na výpočet úpravy ročne pridelených emisných kvót každého členského štátu sa podľa relevantnosti použili údaje, ktoré členské štáty predložili podľa článku 9a ods. 2 smernice 2003/87/ES a ktoré sú obsiahnuté v rozhodnutiach Komisie C(2011) 3798, C(2008) 7867, C(2009) 3032, C(2009) 9849 a C(2012) 497, ktorými sa schvaľuje, že Taliansko, Holandsko, Rakúsko, Lotyšsko a Spojené kráľovstvo jednostranne začlenili dodatočné skleníkové plyny a činnosti podľa článku 24 smernice 2003/87/ES, pričom sa zohľadňuje, že Nemecko, Spojené kráľovstvo, Francúzsko, Španielsko, Chorvátsko, Slovinsko a Taliansko vyňali podľa článku 27 smernice 2003/87/ES zariadenia s nízkymi emisiami z EU ETS. Tieto údaje Komisia upravila o lineárny faktor 1,74 %.
  (3)
  Množstvo relevantné pre uplatňovanie článku 7 rozhodnutia č. 406/2009/ES by sa malo vypočítať ako rozdiel medzi ročne pridelenými emisnými kvótami stanovenými v rozhodnutí 2013/162/EÚ a úpravami stanovenými v tomto rozhodnutí. Ak je číselné vyjadrenie úpravy negatívne, relevantné množstvo by sa malo vypočítať prostredníctvom zvýšenia ročne pridelených emisných kvót, ako sa stanovuje v rozhodnutí 2013/162/EÚ o úpravy stanovené v tomto rozhodnutí.
  (4)
  S cieľom zabezpečiť súlad medzi určením ročne pridelených emisných kvót, ich úpravami a každoročne nahlásenými emisiami skleníkových plynov by sa do výpočtu úpravy ročne pridelených emisných kvót, ktorý uskutočňujú členské štáty, mali takisto zahrnúť hodnoty potenciálu globálneho otepľovania uvedené v štvrtej hodnotiacej správe Medzivládneho panelu o zmene klímy prijatej rozhodnutím 15/CP.17 na konferencii strán Rámcového dohovoru Organizácie Spojených národov o zmene klímy. Úpravy ročne pridelených emisných kvót podľa uvedených výpočtov by sa mali stať uplatniteľnými prvým rokom, keď sa predkladanie správ o inventúrach emisií skleníkových plynov s využitím týchto nových hodnôt potenciálu globálneho otepľovania stane povinné podľa článku 7 ods. 6 písm. b) nariadenia Európskeho parlamentu a Rady (EÚ) č. 525/2013 (4).
  (5)
  S cieľom zabezpečiť včasné vykonávanie rozhodnutia č. 406/2009/ES a zabezpečiť právnu istotu, pokiaľ ide o úpravy ročne pridelených emisných kvót uskutočnené členskými štátmi a množstvá relevantné pre uplatňovanie článku 7 rozhodnutia č. 406/2009/ES, by toto rozhodnutie malo nadobudnúť účinnosť tretím dňom po jeho uverejnení v Úradnom vestníku Európskej únie,
  PRIJALA TOTO ROZHODNUTIE:
  Článok 1
  Úpravy ročne pridelených emisných kvót pre jednotlivé členské štáty v jednotlivých rokoch počas rokov 2013 až 2020 sa stanovujú v prílohe I.
  Článok 2
  Pokiaľ sa v akte prijatom podľa článku 7 ods. 6 písm. b) nariadenia (EÚ) č. 525/2013 ustanovuje, že členské štáty predložia inventúry emisií skleníkových plynov určené pomocou hodnôt potenciálu globálneho otepľovania uvedených v 4. hodnotiacej správe IPCC prijatej rozhodnutím 15/CP.17 na konferencii strán Rámcového dohovoru Organizácie Spojených národov o zmene klímy, ročne pridelené emisné kvóty stanovené v prílohe II sa uplatňujú počnúc prvým rokom, keď sa takéto nahlasovanie inventúr skleníkových plynov stane povinné. Pokiaľ sa uplatňuje tento článok, článok 1 sa neuplatňuje.
  Článok 3
  Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
  V Bruseli 31. októbra 2013